2015. gada 1. jūlijā Rīkojums Nr. 352

Rīgā (prot. Nr. 30 63. §)

**Par Latvijas prezidentūras Eiropas Savienības Padomē sekretariāta likvidāciju**

1. Ievērojot to, ka Latvijas prezidentūras Eiropas Savienības Padomē sekretariāts (turpmāk – sekretariāts) atbilstoši Ministru kabineta 2012. gada 17. janvāra noteikumiem Nr. 65 "Latvijas prezidentūras Eiropas Savienības Padomē sekretariāta nolikums" ir izveidots uz noteiktu laiku – līdz 2015. gada 31. decembrim –, noteikt, ka Latvijas Nacionālā bibliotēka pārņem to mantu, ko sekretariāts iegādājies prezidentūras nodrošināšanai un kas atrodas Latvijas Nacionālajā bibliotēkā, un Ārlietu ministrija pārņem sekretariāta tiesības, saistības, lietvedību un pārējo mantu.

2. Ārlietu ministrijai kopīgi ar Kultūras ministriju un Latvijas Nacionālo arhīvu līdz 2015. gada 31. decembrim vienoties par sekretariāta arhīva nodošanu un glabāšanu.

3. Ārlietu ministrijai izveidot sekretariāta likvidācijas komisiju. Likvidācijas komisijas sastāvā iekļaut Ārlietu ministrijas un sekretariāta pārstāvjus. Likvidācijas komisijai:

3.1. līdz 2015. gada 7. jūlijam nodrošināt mantas nodošanu Latvijas Nacionālajai bibliotēkai;

3.2. līdz 2015. gada 30. decembrim nodrošināt mantas nodošanu Ārlietu ministrijai (izņemot to mantu, kas nodota šā rīkojuma 3.1. apakšpunktā minētajā kārtībā);

3.3. pamatojoties uz šā rīkojuma 1. punktu, nodrošināt mantas, saistību un lietvedības nodošanu Ārlietu ministrijai.

4. Ārlietu ministrijai līdz 2016. gada 31. martam nodrošināt sekretariāta slēguma finanšu pārskata sastādīšanu.

5. Izdevumus, kas saistīti ar sekretariāta likvidāciju, līdz 2015. gada 31. decembrim segt no likumā "Par valsts budžetu 2015. gadam" Ārlietu ministrijas budžeta apakšprogrammā 96.01.00 "Latvijas prezidentūras Eiropas Savienības Padomē sekretariāta darbības nodrošināšana" piešķirtajiem valsts budžeta līdzekļiem un 2016. gadā – no likumā par valsts budžetu kārtējam gadam Ārlietu ministrijai piešķirtajiem valsts budžeta līdzekļiem.

6. Finanšu ministrijai, sagatavojot likumprojektu "Par valsts budžetu 2016. gadam" iekļaut normu, ka finanšu ministram pēc Ārlietu ministrijas pamatota pieprasījuma saņemšanas ir tiesības pārdalīt likumā noteikto apropriāciju budžeta resora "74. gadskārtējā valsts budžeta izpildes procesā pārdalāmais finansējums" programmā 01.00.00 "Apropriācijas rezerve" galīgā norēķina maksājumu veikšanai par 2015. gadā saņemtajiem pakalpojumiem un izdevumiem sekretariāta darbības slēguma pārskata sagatavošanai saskaņā ar normatīvajos aktos noteikto kārtību par gada pārskatiem.

Ministru prezidente Laimdota Straujuma

Ārlietu ministrs Edgars Rinkēvičs